Document ID: 32006R0776

32006R0776
L 136/3
JURNALUL OFÍCIAL AL UNIUNII EUROPENE
REGULAMENTUL (CE) NR. 776/2006 AL COMISIEI
din 23 mai 2006
de modificare a anexei VII la Regulamentul (CE) nr. 882/2004 al Parlamentului European și al Consiliului privind laboratoarele comunitare de referință
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 32 alineatul (5),
întrucât:
(1)
Regulamentul (CE) nr. 882/2004 prevede sarcinile generale ale laboratoarelor comunitare de referință, obligațiile lor și dispozițiile care le sunt aplicabile pentru produsele alimentare, hrana pentru animale și sănătatea animală. În anexa VII la regulamentul menționat anterior este stabilită o listă cu laboratoarele comunitare de referință. Această listă cuprinde toate laboratoarele comunitare de referință pentru hrana animalelor și produsele alimentare care erau menționate anterior în alte acte.
(2)
Desemnarea de laboratoare comunitare de referință ar trebui să contribuie la asigurarea unui nivel ridicat de calitate și de uniformitate a rezultatelor analitice.
(3)
Activitățile laboratoarelor comunitare de referință ar trebui să cuprindă toate domeniile legislației privind hrana pentru animale, produsele alimentare și sănătatea animală, în special cele în care sunt necesare rezultate analitice și diagnostice precise.
(4)
Trebuie să se desemneze, într-un anumit număr de sectoare care intră sub incidența domeniului de aplicare al legislației comunitare privind produsele animale, hrana pentru animale și sănătatea animală, noi laboratoare comunitare de referință în domenii nereglementate încă, în special pentru febra aftoasă, bruceloza, Listeria monocytogenes, stafilococi coagulazo-pozitivi, bacteria Escherichia coli, inclusiv prezența de E. coli verotoxinogen (VTEC), Campylobacter, paraziții (în special Trichinella, Echinococcus și Anisakis), rezistența antimicrobiană, prezența de proteine animale în hrana pentru animale, reziduurile de pesticide, micotoxinele prezente în hrana pentru oameni și hrana pentru animale, metalele grele prezente în hrana pentru oameni și hrana pentru animale, dioxinele și PCB prezente în hrana pentru oameni și hrana pentru animale și hidrocarburile policiclice aromatice (HPA).
(5)
În iulie 2005, Comisia a lansat un apel în vederea selecționării și desemnării de noi laboratoare comunitare de referință. Evaluarea candidaturilor s-a terminat în decembrie 2005, iar rezultatele acestei evaluări au fost comunicate autorităților competente ale statelor membre în cauză. Bazându-se pe această evaluare, Comisia consideră că este necesar să acorde statutul de laborator comunitar de referință laboratoarelor selecționate în fiecare categorie.
(6)
Este necesar să se actualizeze anumite informații specifice privind laboratoarele comunitare de referință prevăzute în anexa VII la Regulamentul (CE) nr. 882/2004.
(7)
Regulamentul (CE) nr. 882/2004 trebuie modificat în consecință.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa VII la Regulamentul (CE) nr. 882/2004 se înlocuiește cu textul prevăzut în anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 mai 2006.

Labels: 17
7
0
6
18